Vier ‘stropers’ vasVier vermeende renosterstropers is Sondag op ŉ wildsplaas in die Waterpoort-omgewing naby Polokwane in hegtenis geneem. Volgens kol. Ronel Otto, ŉ polisiewoordvoerder van Limpopo, het die polisie op ŉ wenk reageer nadat iemand ŉ verdagte voertuig in die gebied sien het. Die polisie het die eerste verdagte in hegtenis geneem toe hy ammunisie in die voertuig, wat die vermeende stropers gebruik het, gaan haal het. “Die verdagte het aan die polisie gesê dat sy medepligtiges nog op die plaas is. Twee verdagtes is kort daarna met behulp van die polisie se lugvleuel en plaaslike boere aangekeer. Die laaste verdagte is later die aand in hegtenis geneem. Hy het in ŉ kamer op die plaas weggekruip,” het Otto gesê. Die polisie het beslag gelê op ŉ jaggeweer, ŉ byl en die verdagtes se voertuig. Die verdagtes is tussen 29 en 41 jaar oud en is onderskeidelik van Madombitja Village, Makhado, Kromhoek en Maleboho afkomstig. Die verdagtes sal Woensdag in die periodieke hof in Waterpoort verskyn.